**Návrh**

**VYHLÁŠKA**

**Úradu pre reguláciu sieťových odvetví**

z ........ 2024,

**ktorou sa ustanovujú podmienky pripojenia a postup prevádzkovateľa sústavy pri pripojení elektroenergetických zariadení a odberných elektrických zariadení do sústavy**

Úrad pre reguláciu sieťových odvetví (ďalej len „úrad“) podľa § 95 ods. 2 písm. n) zákona
č. 251/2012 Z. z. o energetike a o zmene a doplnení niektorých zákonov v znení neskorších predpisov (ďalej len „zákon o energetike“) ustanovuje:

# **§ 1**

# **Predmet úpravy**

Táto vyhláška upravuje podrobnosti, podmienky pripojenia, postup prevádzkovateľa sústavy pri pripájaní elektroenergetických zariadení a odberných elektrických zariadení do sústavy a ostatné náležitosti pripájania elektroenergetických zariadení a odberných elektrických zariadení do sústavy, ktorými sú najmä lehoty na uskutočnenie jednotlivých úkonov na strane prevádzkovateľa sústavy, podmienky rezervácie požadovanej kapacity uvedenej v žiadosti o pripojenie, technické a netechnické náležitosti zmluvy o pripojení a postup jej uzatvorenia, zmeny a ukončenia.

**§ 2**

# **Podmienky pripojenia energetického zariadenia do sústavy**

1. Podmienkami pripojenia energetického zariadenia do sústavy sú
	1. doručenie úplnej žiadosti o pripojenie energetického zariadenia do sústavy prevádzkovateľovi sústavy,
	2. rezervovanie požadovanej kapacity prevádzkovateľom sústavy v sústave pre pripojenie energetického zariadenia do sústavy a
	3. splnenie obchodných podmienok a technických podmienok prevádzkovateľa sústavy pre pripojenie energetického zariadenia do sústavy.

**§ 3**

**Žiadosť o pripojenie**

1. Žiadosť o pripojenie sa podáva prevádzkovateľovi sústavy, do ktorého sústavy sa energetické zariadenie pripája. Žiadosti o pripojenie sa vybavujú podľa času doručenia, ak osobitný predpis neustanovuje inak.[[1]](#footnote-2))
2. Súčasťou žiadosti o pripojenie je aj osvedčenie na výstavbu elektroenergetického zariadenia podľa § 12 ods. 2 zákona o energetike, ak sa vyžaduje.

# **§ 4**

# **Posudzovanie žiadosti o pripojenie**

1. Ak je žiadosť o pripojenie do distribučnej sústavy neúplná, žiadosť o pripojenie sa odmietne. O dôvodoch odmietnutia žiadosti o pripojenie sa informuje žiadateľ najneskôr do 30 dní od doručenia žiadosti o pripojenie prevádzkovateľovi distribučnej sústavy, ak osobitný predpis neustanovuje inak.2)
2. Po preskúmaní žiadosti o pripojenie energetického zariadenia do sústavy sa žiadateľovi odošle návrh zmluvy o pripojení najneskôr do 30 dní od podania úplnej žiadosti o pripojenie, ak osobitný predpis neustanovuje inak.1)
3. Po preskúmaní žiadosti o pripojenie energetického zariadenia do prenosovej sústavy sa žiadateľovi predloží návrh zmluvy o pripojení najneskôr do 60 dní od podania úplnej žiadosti o pripojenie.

# **§ 5**

# **Rezervácia požadovanej kapacity**

1. V sústave sa pre energetické zariadenie rezervuje požadovaná kapacita od odoslania návrhu zmluvy o pripojení. Ak žiadateľ neprijme návrh zmluvy o pripojení rezervácia požadovanej kapacity pre pripojenie energetického zariadenia do sústavy zaniká.
2. Ak je pre výstavbu energetického zariadenia potrebné vydanie osvedčenia na výstavbu elektroenergetického zariadenia podľa § 12 ods. 2 zákona o energetike požadovaná kapacita sa žiadateľovi rezervuje od vydania stanoviska prevádzkovateľa sústavy podľa § 12 ods. 5 zákona o energetike. Pridelená požadovaná kapacita zaniká, ak nadobudlo právoplatnosť rozhodnutie o zastavení konania o vydaní osvedčenia na výstavbu elektroenergetického zariadenia alebo zamietnutím žiadosti o vydanie osvedčenia na výstavbu elektroenergetického zariadenia.

# **§ 6**

# **Zmluva o pripojení**

1. Návrh zmluvy o pripojení sa žiadateľovi zasiela podľa § 4. Súčasťou návrhu zmluvy o pripojení sú obchodné podmienky a technické podmienky pripojenia energetického zariadenia do sústavy prevádzkovateľa sústavy. Ak sa žiadateľ a prevádzkovateľ sústavy nedohodnú v zmluve o pripojení inak, platnosť obchodných podmienok a technických podmienok a zároveň lehota pre plnenie technických podmienok pripojenia energetického zariadenia do distribučnej sústavy je
	1. 24 mesiacov od uzatvorenia zmluvy o pripojení s hodnotou maximálnej rezervovanej kapacity v distribučnej sústave podľa § 5 ods. 1 do 1 MW vrátane,
	2. 36 mesiacov od uzatvorenia zmluvy o pripojení s hodnotou maximálnej rezervovanej kapacity v distribučnej sústave podľa § 5 ods. 1 nad 1 MW a do 5 MW vrátane,
	3. 48 mesiacov od uzatvorenia zmluvy o pripojení s hodnotou maximálnej rezervovanej kapacity v distribučnej sústave podľa § 5 ods. 1 nad 5 MW alebo ak pripojenie žiadateľa vyžaduje zmenu územného plánu obce[[2]](#footnote-3)), zisťovacie konanie[[3]](#footnote-4)) alebo verejné obstarávanie[[4]](#footnote-5)) na strane žiadateľa,

ak osobitný predpis neustanovuje inak1).

# **§ 7**

# **Pripojenie energetického zariadenia**

1. Energetické zariadenie sa pripojí do sústavy, ak sú žiadateľom splnené technické podmienky a obchodné podmienky stanovené v zmluve o pripojení.
2. Pripojenie energetického zariadenia sa vykoná v súlade s prevádzkovým poriadkom a technickými podmienkami sústavy príslušného prevádzkovateľa sústavy.

# **§ 8**

# **Krátkodobé pripojenie odberného elektrického zariadenia do sústavy**

Krátkodobé pripojenie odberného elektrického zariadenia je možné na základe podanej žiadosti zo strany žiadateľa, po splnení obchodných a technických podmienok požadovaných zo strany prevádzkovateľa distribučnej sústavy

# **§ 9**

# **Podmienky pripojenia malého zdroja**

1. Žiadosť o uzatvorenie zmluvy o pripojení malého zdroja1) alebo žiadosť o zmenu zmluvy o pripojení malého zdroja1) sa podáva prevádzkovateľovi distribučnej sústavy.
2. Návrh zmluvy o  pripojení podľa odseku 1 sa zasiela žiadateľovi v termíne podľa osobitného predpisu.[[5]](#footnote-6))

# **§ 10**

# **Účinnosť**

Táto vyhláška nadobúda účinnosť 1. januára 2025.

1. ) § 4b zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov. [↑](#footnote-ref-2)
2. ) § 11 ods. 1 zákona č. 50/1976 Zb. o územnom plánovaní a stavebnom poriadku (stavebný zákon) v znení zákona č. 237/2000 Z. z. [↑](#footnote-ref-3)
3. ) § 29 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. [↑](#footnote-ref-4)
4. ) § 2 ods. 1 zákona č. 343/2015 Z. z. o verejnom obstarávaní a o zmene a doplnení niektorých zákonov. [↑](#footnote-ref-5)
5. ) § 4a ods. 3 zákona č. 309/2009 Z. z. v znení neskorších predpisov. [↑](#footnote-ref-6)